CELEX: 32015R2303
Language: hu
Date: 2015-07-28 00:00:00
Title: A Bizottság (EU) 2015/2303 felhatalmazáson alapuló rendelete (2015. július 28.) a 2002/87/EK európai parlamenti és tanácsi irányelvnek a fogalommeghatározások pontosítására és a kockázati koncentráció, valamint a csoporton belüli ügyletek kiegészítő felügyeletének összehangolására vonatkozó szabályozástechnikai standardok tekintetében történő kiegészítéséről (EGT-vonatkozású szöveg)

11.12.2015   
            
            
               HU
            
            
               Az Európai Unió Hivatalos Lapja
            
            
               L 326/34
            
         A BIZOTTSÁG (EU) 2015/2303 FELHATALMAZÁSON ALAPULÓ RENDELETE
   (2015. július 28.)
   a 2002/87/EK európai parlamenti és tanácsi irányelvnek a fogalommeghatározások pontosítására és a kockázati koncentráció, valamint a csoporton belüli ügyletek kiegészítő felügyeletének összehangolására vonatkozó szabályozástechnikai standardok tekintetében történő kiegészítéséről
   (EGT-vonatkozású szöveg)
   AZ EURÓPAI BIZOTTSÁG,
   tekintettel az Európai Unió működéséről szóló szerződésre,
   tekintettel a pénzügyi konglomerátumhoz tartozó hitelintézetek, biztosítóintézetek és befektetési vállalkozások kiegészítő felügyeletéről, valamint a 73/239/EGK, a 79/267/EGK, a 92/49/EGK, a 92/96/EGK, a 93/6/EGK és a 93/22/EGK tanácsi irányelvek, illetve a 98/78/EK és a 2000/12/EK európai parlamenti és tanácsi irányelvek módosításáról szóló, 2002. december 16-i 2002/87/EK európai parlamenti és tanácsi irányelvre (1) és különösen annak 21a. cikke (1a) bekezdésére,
   mivel:
   
               (1)
            
            
               Szabályozástechnikai standardokat kell megállapítani a 2002/87/EK irányelv 2. cikkében megállapított fogalommeghatározások pontosabb megfogalmazása, valamint az említett irányelv 7. és 8. cikke és II. melléklete szerint elfogadott, a kiegészítő felügyeletre vonatkozó rendelkezések megfelelő összehangolásának biztosítása céljából.
            
         
               (2)
            
            
               Fontos meghatározni a csoporton belüli jelentős ügyletekre és a jelentős kockázati koncentrációkra vonatkozó beszámolók céljából figyelembe veendő elemek további részleteit.
            
         
               (3)
            
            
               A 2002/87/EK irányelv 7. és 8. cikke rendelkezik arról, hogy a tagállamok írjanak elő bizonyos beszámolási kötelezettségeket a szabályozott vállalkozások vagy vegyes pénzügyi holdingtársaságok számára. A beszámolásnak összehangolt módon kell történnie, hogy segítse a koordinátorokat és az egyéb érintett illetékes hatóságokat a megfelelő kérdések azonosításában, valamint előmozdítsa a hatékonyabb információcserét. A csoporton belüli jelentős ügyletekre és a jelentős kockázati koncentrációkra vonatkozó beszámolók nagyobb összhangjának megvalósításához a szabályozott vállalkozásoknak és a vegyes pénzügyi holdingtársaságoknak legalább bizonyos egységesített minimuminformációkat kell közölniük a koordinátorokkal.
            
         
               (4)
            
            
               A 2002/87/EK irányelv 7. és 8. cikke felhatalmazza továbbá a koordinátorokat arra, hogy kövessék nyomon a jelentős kockázati koncentrációkat és a csoporton belüli jelentős ügyleteket, és azonosítsák azokat a kockázat- és ügylettípusokat, amelyekről a pénzügyi konglomerátum szabályozott vállalkozásainak be kell számolniuk. A koordinátorok felhatalmazást kapnak továbbá küszöbértékek meghatározására is. Az említett rendelkezések összehangolásához meg kell határozni a koordinátorokat és az egyéb érintett illetékes hatóságokat feladataik elvégzése során segítő módszereket.
            
         
               (5)
            
            
               Az Unióban eltérnek a kockázati koncentráció és a csoporton belüli ügyletek kiegészítő felügyeletére alkalmazandó intézkedések. A meglévő uniós és nemzeti jogi keretek elismerése mellett meg kell határozni bizonyos felügyeleti minimumintézkedéseket a kockázati koncentráció és a csoporton belüli ügyletek kiegészítő felügyeletéhez. Az említett minimumintézkedések figyelembevételével az illetékes hatóságok biztosítani fogják az egyenlő versenyfeltételeket és elő fogják mozdítani az összehangolt felügyeleti gyakorlatot az Unióban.
            
         
               (6)
            
            
               A szabályozott vállalkozásokra és a vegyes pénzügyi holdingtársaságokra vonatkozó követelmények a kockázati koncentráció és a csoporton belüli ügyletek tekintetében fennálló hatályos ágazati előírásokra épülnek és nem tekinthetők az említett követelmények megkettőzésének.
            
         
               (7)
            
            
               Ez a rendelet az európai felügyeleti hatóságok (az Európai Bankhatóság, az Európai Biztosítás- és Foglalkoztatóinyugdíj-hatóság, az Európai Értékpapír-piaci Hatóság) által a Bizottságnak benyújtott szabályozástechnikai standardtervezeteken alapul.
            
         
               (8)
            
            
               Az európai felügyeleti hatóságok nyilvános konzultációt folytattak az e rendelet alapját képező szabályozástechnikai standardtervezetekről, elemezték az ezzel összefüggésben felmerülő lehetséges költségeket és hasznot, és kikérték az 1093/2010/EU (2), az 1094/2010/EU (3) és az 1095/2010/EU európai parlamenti és tanácsi rendelet (4) 37. cikke alapján létrehozott érdekképviseleti csoportjaik véleményét,
            
         ELFOGADTA EZT A RENDELETET:
   1. cikk
   Tárgy
   E rendelet szabályokat állapít meg a következőkre vonatkozóan:
   
               a)
            
            
               a csoporton belüli ügyletre és a kockázati koncentrációra vonatkozó, a 2002/87/EK irányelv 2. cikkének 18. és 19. pontja szerinti fogalommeghatározások pontosabb megfogalmazása azon kritériumok rögzítése révén, amelyek alapján azokat jelentősként kell értékelni;
            
         
               b)
            
            
               a 2002/87/EK irányelv 7. és 8. cikke, valamint II. melléklete szerint elfogadott rendelkezések összehangolása a következők tekintetében:
               
                           i.
                        
                        
                           szabályozott vállalkozások vagy vegyes pénzügyi holdingtársaságok által a koordinátornak és az egyéb érintett illetékes hatóságoknak a kockázati koncentráció és a csoporton belüli ügyletek felügyelete céljából nyújtandó információ;
                        
                     
                           ii.
                        
                        
                           a jelentős kockázati koncentráció és a csoporton belüli jelentős ügyletek típusainak azonosításához a koordinátor és az egyéb érintett illetékes hatóságok által alkalmazandó módszerek;
                        
                     
                           iii.
                        
                        
                           az illetékes hatóságok által alkalmazandó, a 2002/87/EK irányelv 7. cikkének (3) bekezdésében és 8. cikkének (3) bekezdésében említett felügyeleti intézkedések.
                        
                     
         2. cikk
   Csoporton belüli jelentős ügyletek
   (1)   Egy pénzügyi konglomerátumon belül a csoporton belüli jelentős ügyletek magukban foglalhatják a következő ügyleteket:
   
               a)
            
            
               befektetések és vállalatközi egyenlegek, többek között ingatlan, kötvények, saját tőke, hitelek, hibrid és alárendelt instrumentumok, fedezett adósságkötelezvények, az eszközök vagy készpénz kezelésének centralizálását, illetőleg a költségek megosztását célzó megállapodások, nyugdíjrendszerek, igazgatási, back office és egyéb szolgáltatások nyújtása, osztalékok, kamatfizetés és egyéb követelések;
            
         
               b)
            
            
               garanciák, kötelezettségvállalások, akkreditívek és egyéb mérlegen kívüli ügyletek;
            
         
               c)
            
            
               származtatott ügyletek;
            
         
               d)
            
            
               eszközök és kötelezettségek vétele, értékesítése vagy lízingje;
            
         
               e)
            
            
               forgalmazási szerződésekhez kapcsolódó csoporton belüli díjak;
            
         
               f)
            
            
               a pénzügyi konglomerátumon belül a kockázati kitettségek vállalkozások közötti áthelyezését célzó ügyletek, ideértve a különleges célú gazdasági egységekkel vagy járulékos vállalkozásokkal lebonyolított ügyleteket;
            
         
               g)
            
            
               biztosítási, viszontbiztosítási és továbbengedményezési műveletek;
            
         
               h)
            
            
               több összekapcsolódó ügyletből álló tranzakciók, amelyek esetében eszközöket vagy kötelezettségeket adnak át a pénzügyi konglomerátumon kívüli vállalkozásoknak, de a kockázati kitettség végső soron visszakerül a pénzügyi konglomerátumon belülre.
            
         (2)   A csoporton belüli jelentős ügyletek típusainak azonosítása, a megfelelő küszöbértékek és a beszámolási időszakok meghatározása, valamint a csoporton belüli jelentős ügyletek felügyelete során a koordinátor és az egyéb érintett illetékes hatóságok a szabályozott vállalkozások és a vegyes pénzügyi holdingtársaságok tekintetében figyelembe veszik mindenekelőtt a következőket:
   
               a)
            
            
               a pénzügyi konglomerátum egyedi struktúrája, a csoporton belüli ügyletek összetettsége, a partner konkrét földrajzi elhelyezkedése, valamint hogy a partner szabályozott vállalkozás-e;
            
         
               b)
            
            
               esetleges átterjedési hatások a pénzügyi konglomerátumon belül;
            
         
               c)
            
            
               ágazati szabályok esetleges kijátszása;
            
         
               d)
            
            
               esetleges összeférhetetlenségek;
            
         
               e)
            
            
               a partner fizetőképességi és likviditási helyzete;
            
         
               f)
            
            
               a pénzügyi konglomerátum különböző ágazatokhoz tartozó vállalkozásai közötti ügyletek, amennyiben ágazati szinten még nem nyújtottak be ezekre vonatkozó beszámolót;
            
         
               g)
            
            
               valamely pénzügyi ágazaton belüli ügyletek, amelyekre vonatkozóan még nem nyújtottak be az ágazati szabályok rendelkezései szerinti beszámolót.
            
         (3)   A koordinátor és az egyéb érintett illetékes hatóságok megállapodnak a csoporton belüli jelentős ügyletekre vonatkozó beszámoló formájáról és tartalmáról, ideértve a használandó nyelvet, a beküldési határidőket és a kommunikációs csatornákat.
   (4)   A koordinátor és az egyéb érintett illetékes hatóságok előírják a szabályozott vállalkozások és a vegyes pénzügyi holdingtársaságok számára, hogy számoljanak be legalább a következőkről:
   
               a)
            
            
               a jelentős ügyletek időpontja és összege, az érintett csoportbeli vállalkozások és partnerek neve és cégnyilvántartási száma vagy egyéb azonosítója, beleértve adott esetben a jogalany-azonosítót (LEI);
            
         
               b)
            
            
               a csoporton belüli jelentős ügyletek rövid leírása az ügyletek (1) bekezdésben meghatározott típusai szerint;
            
         
               c)
            
            
               a pénzügyi konglomerátum valamennyi csoporton belüli jelentős ügyletének teljes volumene egy adott beszámolási időszakban;
            
         
               d)
            
            
               arra vonatkozó információ, hogy miként kezelik a pénzügyi konglomerátum szintjén a csoporton belüli jelentős ügyletek vonatkozásában felmerülő összeférhetetlenséget és az átterjedés kockázatát, figyelembe véve a pénzügyi konglomerátum banki, biztosítási és befektetési szolgáltatások terén végzett tevékenységeinek kombinálására vonatkozó stratégiát, illetve az ágazati saját kockázatértékelést, többek között az összeférhetetlenség és az átterjedés kockázatának kezelésére vonatkozó megfontolásokat a csoporton belüli jelentős ügyletek tekintetében.
            
         (5)   Az egyetlen gazdasági művelet részeként végrehajtott ügyleteket a 2002/87/EK irányelv 8. cikke (2) bekezdése szerinti küszöbértékek kiszámítása céljából összesítve kell kezelni.
   3. cikk
   Jelentős kockázati koncentráció
   (1)   A szabályozott vállalkozások és a vegyes pénzügyi holdingtársaságok esetében jelentős kockázati koncentráció ered az olyan partnerekkel szembeni kockázati kitettségből, amelyek nem részei a pénzügyi konglomerátumnak, függetlenül attól, hogy a szóban forgó kitettség:
   
               a)
            
            
               közvetett vagy közvetlen:
            
         
               b)
            
            
               mérlegen belüli vagy mérlegen kívüli tétel;
            
         
               c)
            
            
               szabályozott vagy nem szabályozott vállalkozást, a pénzügyi konglomerátum azonos vagy különböző ágazathoz tartozó vállalkozásait érinti;
            
         
               d)
            
            
               az a), b) vagy c) pontban meghatározott kitettségek kombinációjából vagy azok kölcsönhatásából ered.
            
         (2)   A partnerkockázat vagy a hitelkockázat mindenekelőtt olyan összekapcsolt partnerek csoportjaival összefüggő kockázatokat tartalmaz, amelyek nem tartoznak a pénzügyi konglomerátumhoz, ideértve az említett partnerekkel szembeni kitettségek halmozódását.
   (3)   A jelentős kockázati koncentráció típusainak azonosítása, a megfelelő küszöbértékek és a beszámolási időszakok meghatározása, valamint a jelentős kockázati koncentráció felügyelete során a koordinátor és az egyéb érintett illetékes hatóságok a szabályozott vállalkozások és a vegyes pénzügyi holdingtársaságok tekintetében figyelembe veszik mindenekelőtt a következőket:
   
               a)
            
            
               a fizetőképességi és likviditási helyzet a pénzügyi konglomerátum, valamint a pénzügyi konglomerátumon belüli egyedi vállalkozások szintjén;
            
         
               b)
            
            
               a pénzügyi konglomerátum mérete, összetettsége és konkrét struktúrája, ideértve a különleges célú gazdasági egységek, járulékos vállalkozások és harmadik országbeli vállalkozások létét;
            
         
               c)
            
            
               a pénzügyi konglomerátum egyedi kockázatkezelési struktúrája és az irányítási rendszer jellemzői;
            
         
               d)
            
            
               a pénzügyi konglomerátum kitettségeinek és befektetési portfóliójának diverzifikációja;
            
         
               e)
            
            
               a pénzügyi konglomerátum pénzügyi tevékenységeinek földrajzi terület és üzletág szerinti diverzifikációja;
            
         
               f)
            
            
               a pénzügyi konglomerátum vállalkozásai vonatkozásában a kockázati tényezők kapcsolata, korrelációja és kölcsönhatása;
            
         
               g)
            
            
               esetleges átterjedési hatások a pénzügyi konglomerátumon belül;
            
         
               h)
            
            
               ágazati szabályok esetleges kijátszása;
            
         
               i)
            
            
               esetleges összeférhetetlenségek;
            
         
               j)
            
            
               a kockázatok szintje és nagyságrendje;
            
         
               k)
            
            
               a pénzügyi konglomerátum különböző ágazatokhoz tartozó vállalkozásai kitettségeinek esetleges halmozódása és kölcsönhatásuk, amennyiben ágazati szinten még nem nyújtottak be ezekre vonatkozó beszámolót;
            
         
               l)
            
            
               a pénzügyi konglomerátum valamely pénzügyi ágazaton belüli kitettségei, amelyekre vonatkozóan nem nyújtottak be az ágazati szabályok szerinti beszámolót.
            
         (4)   A koordinátor és az egyéb érintett illetékes hatóságok megállapodnak a jelentős kockázati koncentrációra vonatkozó beszámoló formájáról és tartalmáról, ideértve a használandó nyelvet, a beküldési határidőket és a kommunikációs csatornákat.
   (5)   A koordinátorok és az egyéb érintett illetékes hatóságok előírják a szabályozott vállalkozások és a vegyes pénzügyi holdingtársaságok számára, hogy számoljanak be legalább a következőkről:
   
               a)
            
            
               a jelentős kockázati koncentráció rövid leírása az (1) bekezdésben meghatározott kockázattípusok szerint;
            
         
               b)
            
            
               a jelentős kockázati koncentráció bontása a partnerek és az összekapcsolt partnerek csoportjai, a földrajzi területek, a gazdasági ágazatok és a pénznemek szerint, megadva a pénzügyi konglomerátum érintett csoportbeli vállalatainak és azok partnereinek nevét, cégnyilvántartási számát vagy egyéb azonosítóját, beleértve adott esetben a jogalany-azonosítót (LEI);
            
         
               c)
            
            
               az egyes jelentős kockázati koncentrációknak az alkalmazandó ágazati szabályok alapján kiszámított teljes összege a meghatározott beszámolási időszak végén;
            
         
               d)
            
            
               adott esetben a jelentős kockázati koncentráció összege a kockázatcsökkentési módszerek és a kockázatsúlyozási tényezők figyelembevételével;
            
         
               e)
            
            
               arra vonatkozó információ, hogy miként kezelik a pénzügyi konglomerátum szintjén a jelentős kockázati koncentráció vonatkozásában felmerülő összeférhetetlenséget és az átterjedés kockázatát, figyelembe véve a pénzügyi konglomerátum banki, biztosítási és befektetési szolgáltatások terén végzett tevékenységeinek kombinálására vonatkozó stratégiát, illetve az ágazati saját kockázatértékelést, beleértve az összeférhetetlenség és az átterjedés kockázatának kezelésére vonatkozó megfontolásokat a jelentős kockázati koncentráció tekintetében.
            
         4. cikk
   Felügyeleti intézkedések
   A rájuk ruházott felügyeleti hatáskörök sérelme nélkül az illetékes hatóságok mindenekelőtt:
   
               1.
            
            
               adott esetben előírják a szabályozott vállalkozások vagy a vegyes pénzügyi holdingtársaságok számára, hogy:
               
                           a)
                        
                        
                           a pénzügyi konglomerátum csoporton belüli ügyleteit a szokásos piaci feltételek mellett bonyolítsák le, illetőleg jelezzék azokat a csoporton belüli ügyleteket, amelyeket nem ezen feltételeknek megfelelően hajtanak végre;
                        
                     
                           b)
                        
                        
                           a pénzügyi konglomerátum csoporton belüli ügyleteit speciális belső eljárások révén hagyják jóvá, a konglomerátum 2013/36/EU európai parlamenti és tanácsi irányelv (5) 3. cikkének (1) bekezdése szerinti vezető testületének, vagy a 2009/138/EK európai parlamenti és tanácsi irányelv (6) 40. cikke szerinti igazgatási, irányító vagy felügyelő testületének bevonásával;
                        
                     
                           c)
                        
                        
                           a 2002/87/EK irányelv 7. cikkének (2) bekezdésében és 8. cikkének (2) bekezdésében előírtnál gyakrabban számoljanak be a jelentős kockázati koncentrációról és a csoporton belüli jelentős ügyletekről;
                        
                     
                           d)
                        
                        
                           készítsenek a pénzügyi konglomerátum jelentős kockázati koncentrációjára és csoporton belüli jelentős ügyleteire vonatkozó kiegészítő beszámolót;
                        
                     
                           e)
                        
                        
                           erősítsék meg a pénzügyi konglomerátum kockázatkezelési folyamatait és belső kontrollmechanizmusait;
                        
                     
                           f)
                        
                        
                           terjesszék elő vagy tökéletesítsék terveiket a felügyeleti előírásoknak való megfelelés helyreállítása céljából és állapítsanak meg határidőt annak végrehajtásához.
                        
                     
         
               2.
            
            
               Meghatározzák a jelentős kockázati koncentráció és a csoporton belüli jelentős ügyletek azonosítására és felügyeletére szolgáló megfelelő küszöbértékeket.
            
         5. cikk
   Ez a rendelet az Európai Unió Hivatalos Lapjában való kihirdetését követő huszadik napon lép hatályba.
   
      Ez a rendelet teljes egészében kötelező és közvetlenül alkalmazandó valamennyi tagállamban.
      Kelt Brüsszelben, 2015. július 28-án.
      
         
            a Bizottság részéről
         
         
            az elnök
         
         Jean-Claude JUNCKER
      
   
   
      (1)  HL L 35., 2003.2.11., 1. o.
   
   
      (2)  Az Európai Parlament és a Tanács 2010. november 24-i 1093/2010/EU rendelete az európai felügyeleti hatóság (Európai Bankhatóság) létrehozásáról, a 716/2009/EK határozat módosításáról és a 2009/78/EK bizottsági határozat hatályon kívül helyezéséről (HL L 331., 2010.12.15., 12. o.).
   
      (3)  Az Európai Parlament és a Tanács 2010. november 24-i 1094/2010/EU rendelete az európai felügyeleti hatóság (az Európai Biztosítás- és Foglalkoztatóinyugdíj-hatóság) létrehozásáról, valamint a 716/2009/EK határozat módosításáról és a 2009/79/EK bizottsági határozat hatályon kívül helyezéséről (HL L 331., 2010.12.15., 48. o.).
   
      (4)  Az Európai Parlament és a Tanács 2010. november 24-i 1095/2010/EU rendelete az európai felügyeleti hatóság (Európai Értékpapír-piaci Hatóság) létrehozásáról, a 716/2009/EK határozat módosításáról és a 2009/77/EK bizottsági határozat hatályon kívül helyezéséről (HL L 331., 2010.12.15., 84. o.).
   
      (5)  Az Európai Parlament és a Tanács 2013. június 26-i 2013/36/EU irányelve a hitelintézetek tevékenységéhez való hozzáférésről és a hitelintézetek és befektetési vállalkozások prudenciális felügyeletéről, a 2002/87/EK irányelv módosításáról, a 2006/48/EK és a 2006/49/EK irányelv hatályon kívül helyezéséről (HL L 176., 2013.6.27., 338. o.).
   
      (6)  Az Európai Parlament és a Tanács 2009. november 25-i 2009/138/EK irányelve a biztosítási és viszontbiztosítási üzleti tevékenység megkezdéséről és gyakorlásáról (Szolvencia II) (HL L 335., 2009.12.17., 1. o.).